ดอลล์อ่อนค่าหลังสหรัฐฯเผยยอดขายบ้านร่วงหนัก
สกุลเงินดอลลาร์สหรัฐอ่อนค่าลงเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (22 ธ.ค.) เนื่องจากนักลงทุนวิตกกังวลเกี่ยวกับแนวโน้มเศรษฐกิจสหรัฐ หลังจากสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดขายบ้านมือสองเดือนพ.ย.ร่วงลงหนักสุดในรอบ 19 เดือน นอกจากนี้ นักลงทุนยังเทขายทำกำไรสกุลเงินดอลลาร์ ก่อนที่จะถึงวันหยุดเนื่องในเทศกาลคริสต์มาส 
23 ธ.ค. 2558

สำนักข่าวอินโฟเควสท์รายงานว่า ดอลลาร์สหรัฐอ่อนค่าลงเมื่อเทียบกับเงินเยนที่ระดับ 121.04 เยน จากระดับของวันจันทร์ที่ 121.05 เยน และอ่อนค่าลงเมื่อเทียบกับฟรังค์สวิสที่ระดับ 0.9877 ฟรังค์ จากระดับ 0.9919 ฟรังค์
ยูโรแข็งค่าขึ้นสู่ระดับ 1.0954 ดอลลาร์สหรัฐ จากระดับ 1.0921 ดอลลาร์สหรัฐ ขณะที่เงินปอนด์อ่อนค่าลงสู่ระดับ 1.4814 ดอลลาร์สหรัฐ จากระดับ 1.4883 ดอลลาร์สหรัฐ และดอลลาร์ออสเตรเลียแข็งค่าขึ้นสู่ระดับ 0.7227 ดอลลาร์สหรัฐ จากระดับ 0.7187 ดอลลาร์สหรัฐ
นักลงทุนวิตกกังวลเกี่ยวกับแนวโน้มเศรษฐกิจสหรัฐ หลังจาก NAR รายงานว่ายอดขายบ้านมือสองในเดือนพ.ย.ดิ่งลง 10.5% ซึ่งเป็นการทรุดตัวหนักที่สุดในรอบ 19 เดือน สู่ระดับ 4.76 ล้านยูนิต โดยได้รับผลกระทบจากการออกกฎข้อบังคับใหม่ของรัฐบาลกลางสหรัฐ ด้านนักวิเคราะห์คาดการณ์ไว้ก่อนหน้านี้ว่า ยอดขายบ้านมือสองในเดือนพ.ย.อยู่ที่ระดับ 5.32 ล้านยูนิต
ขณะที่กระทรวงพาณิชย์สหรัฐเปิดเผยว่า ตัวเลขผลิตภัณฑ์มวลรวมภายในประเทศ (GDP) ขั้นสุดท้ายสำหรับไตรมาส 3 ของปีนี้ ขยายตัว 2.0% โดยต่ำกว่าตัวเลขประเมินก่อนหน้านี้ที่ระดับ 2.1% และต่ำกว่าระดับ 3.9% ในไตรมาส 2 นอกจากนี้ สกุลเงินดอลลาร์สหรัฐยังอ่อนค่าลงเนื่องจากนักลงทุนเทขายทำกำไรก่อนที่จะถึงวันหยุดเนื่องในเทศกาลคริสต์มาส ในวันศุกร์ที่ 25 ธ.ค.นี้